|  |  |
| --- | --- |
| **Εργαστήριο Ψυχολογίας**  **Παιδαγωγικό Τμήμα**  **Προσχολικής Εκπαίδευσης**  **Πανεπιστήμιο Θεσσαλίας** | **Ψυχολογική Εταιρεία Βορείου Ελλάδος (ΨΕΒΕ)** |

Ανοικτή διαδικτυακή επιστημονική συνάντηση

# **«Παρεμβάσεις της Ψυχολογίας στο σχολείο και στην κοινωνία σε δύσκολους καιρούς»**

**Τετάρτη 04 Νοεμβρίου 2020, 18:00 μ.μ.**

Ελεύθερη συμμετοχή

Πληροφορίες συμμετοχής στην εκδήλωση: <http://live.uth.gr>

Το *Εργαστήριο Ψυχολογίας* του *Παιδαγωγικού Τμήματος Προσχολικής Εκπαίδευσης* του *Πανεπιστημίου Θεσσαλίας* σε συνεργασία με την *Ψυχολογική Εταιρεία Βορείου Ελλάδος* (Ψ.Ε.Β.Ε.) διοργανώνουν ανοικτή διαδικτυακή Επιστημονική Συνάντηση με θέμα: "**Παρεμβάσεις της Ψυχολογίας στο σχολείο και στην κοινωνία σε δύσκολους καιρούς**". Κατά την επιστημονική συνάντηση έγκριτοι επιστήμονες θα παρουσιάσουν σύγχρονα παραδείγματα παρεμβάσεων της επιστήμης της Ψυχολογίας στην σχολική και στην ευρύτερη κοινότητα με στόχους την ενδυνάμωση των ατόμων, τη διευκόλυνση της προσαρμογής (π.χ., τον περιορισμό των ψυχολογικών επιπτώσεων της πρόσφατης πανδημίας σε ενήλικες) και την πρόληψη δυσκολιών, αφενός, σε μαθητές/τριες, αφετέρου, σε κοινωνικές-επαγγελματικές ομάδες ενηλίκων.

**Πρόγραμμα**

18:00 - 18:15 Εισαγωγικά – Χαιρετισμοί

18:15 – 18:55 Εφαρμογές μεθόδων κλινικής ψυχολογίας στην εκπαίδευση: Διεύρυνση της εκπαιδευτικής οπτικής κατανόησης των μαθητών/ριών μέσα από τις αρχές της Γνωστικής Συμπεριφορικής Θεραπείας και της Θεραπείας Σχημάτων

*Χριστίνα Ι. Ρούση – Βέργου*, Πανεπιστήμιο Θεσσαλίας

Συζήτηση

19:10 – 19:50 Μένω στο σπίτι – Σκέφτομαι θετικά: Αποτελεσματικότητα μιας διαδικτυακής ομαδικής παρέμβασης κατά τη διάρκεια της πανδημίας COVID-19

*Α. Μπρούζος1, Χ. Τάσση1, Β. Σταύρου1, Σ. Βασιλόπουλος2, Β. Μπαούρδα1, Κ. Μόσχου1, & Κ. Ο. Μπρούζου3*

1Πανεπιστήμιο Ιωαννίνων, 2Πανεπιστήμιο Πατρών, 3Heinrich Heine University, Germany

Συζήτηση

Συμπεράσματα – Λήξη της συνάντησης

**Περιλήψεις εισηγήσεων**

**Εφαρμογές μεθόδων κλινικής ψυχολογίας στην εκπαίδευση: Διεύρυνση της  
εκπαιδευτικής οπτικής κατανόησης των μαθητών/ριών μέσα από τις αρχές  
της Γνωστικής Συμπεριφορικής Θεραπείας και της Θεραπείας Σχημάτων**

*Χριστίνα Ι. Ρούση – Βέργου*

Πανεπιστήμιο Θεσσαλίας

Στην παρούσα εισήγηση παρουσιάζεται μια μεταφορά θεωριών και μεθόδων από την Κλινική Ψυχολογία στην Εκπαιδευτική / Σχολική Ψυχολογία. Αν και αρχικά η κλινική οπτική εστιάζεται στο πρόβλημα και στην αποκλίνουσα συμπεριφορά στοχεύοντας στην θεραπευτική αλλαγή, αυτό δεν την εμποδίζει να αναπτύσσει θεωρίες και να υιοθετεί μεθόδους που συνδέονται με μια βαθύτερη αποκωδικοποίηση και κατανόηση των μηχανισμών εγκατάστασης και ανάπτυξης των ανθρώπινων συμπεριφορών γενικότερα. Με μια προσεκτική μεταφορά και τηρουμένων των αναλογιών, η Γνωστική – Συμπεριφορική Θεωρία / Θεραπεία (ΓΣΘ) και η Θεωρία / Θεραπεία Σχημάτων (ΘΣ) μπορούν να συμβάλουν σε δύο βασικά πεδία, αντίστοιχα: α) στον σχεδιασμό και στην υλοποίηση ψυχοεκπαιδευτικών προγραμμάτων και παρεμβάσεων τόσο σε επίπεδο πρόληψης όσο και σε επίπεδο διευκόλυνσης της σχολικής προσαρμογής των μαθητών/ριών, β) στην ενδυνάμωση της συναισθηματικής σχέσης και της παιδαγωγικής αλληλεπίδρασης. Στη ΓΣΘ η ανθρώπινη εμπειρία κατανοείται ως αποτέλεσμα της αλληλεπίδρασης τεσσάρων βασικών στοιχείων: της φυσιολογίας (βιολογικό υπόβαθρο), των γνωστικών διεργασιών, των συναισθημάτων και της συμπεριφοράς (σκόπιμη ή ακούσια), χωρίς βέβαια να αγνοείται και το ευρύτερο οικολογικό πλαίσιο (κοινωνικο-πολιτισμικοί παράγοντες). Η ΓΣΘ αποτελεί έναν συγκερασμό συμπεριφοριστικών και γνωσιακών στρατηγικών, oι οποίες (μεταξύ των άλλων) στοχεύουν στην αποτύπωση και τροποποίηση των νοητικών συστημάτων έτσι ώστε να επιτευχθεί η γνωστική και συμπεριφοριστική αλλαγή. Η Θεραπεία Σχημάτων στηρίζεται σε μία θεωρία που εξηγεί το πώς διαμορφώνονται οι τρόποι επικοινωνίας μας με τους άλλους στα βαθύτερα επίπεδα της εκφοράς τους, πέρα δηλαδή από τα προφανή πλαίσια του στόχου της επικοινωνίας, του μηνύματος και του περιβάλλοντος μέσα στο οποίο αυτή λαμβάνει χώρα με έμφαση στον εντοπισμό των ακάλυπτων αναγκών και στο πώς αυτές μπορούν να αλλοιώσουν την (παιδαγωγική εδώ) επικοινωνία.

**«Μένω Σπίτι – Σκέφτομαι Θετικά»: Εφαρμογή και αξιολόγηση της αποτελεσματικότητας, των θεραπευτικών παραγόντων και της εξ αποστάσεως εμπειρίας μιας διαδικτυακής ομαδικής παρέμβασης κατά τη διάρκεια της πανδημίας του COVID-19**

*Ανδρέας Μπρούζος1, Χριστίνα Τάσση1, Βαΐα Σταύρου1, Στέφανος Βασιλόπουλος2, Βασιλική Μπαούρδα1, Καλλιόπη Μόσχου1, & Κάτια Ουρανία Μπρούζου3*

1Πανεπιστήμιο Ιωαννίνων, 2Πανεπιστήμιο Πατρών, 3HeinrichHeineUniversity, Germany

Σκοπός της παρούσας έρευνας ήταν η αξιολόγηση της έκβασης των θεραπευτικών παραγόντων και της εξ αποστάσεως εμπειρίας μιας διαδικτυακής παρέμβασης, που αποσκοπούσε στον περιορισμό των ψυχολογικών επιπτώσεων της πανδημίας του COVID-19 και των επακόλουθων μέτρων για τον έλεγχό της. Οι συμμετέχοντες (*N* = 82, *M.Ο.ηλικίας* = 33.07, *Τ.Α.* = 9.55) ήταν Έλληνες ενήλικες, οι οποίοι συγκρότησαν μια ομάδα παρέμβασης (*n* = 44) και μια ομάδα ελέγχου (*n* = 38). Η ομάδα παρέμβασης συμμετείχε σε μια διαδικτυακή, ομαδική παρέμβαση έξι συνεδριών, συνολικής διάρκειας δύο εβδομάδων. Η παρέμβαση στόχευε στην ενίσχυση των προσωπικών δυνατοτήτων και της ψυχικής ανθεκτικότητας των συμμετεχόντων, καθώς και στη μείωση της ψυχοκοινωνικής δυσφορίας λόγω της πανδημίας και των περιοριστικών μέτρων. Για την αξιολόγηση της αποτελεσματικότητας του προγράμματος δεδομένα συλλέχθηκαν πριν και μετά την παρέμβαση, αλλά και επαναληπτικά έπειτα από δύο εβδομάδες, με τη διαδικτυακή χορήγηση ερωτηματολογίων αυτοαναφοράς για τη μέτρηση του επιπέδου της ενσυναίσθησης, της ψυχικής ανθεκτικότητας, των θετικών και αρνητικών συναισθημάτων, του αισθήματος μοναξιάς, της κατάθλιψης και του άγχους, και του φόβου για τη διασπορά του κορωνοϊού. Οι συμμετέχοντες της ομάδας παρέμβασης μετά την εφαρμογή της συμπλήρωσαν δύο επιπλέον ερωτηματολόγια αυτοαναφοράς για την ανίχνευση των θεραπευτικών παραγόντων και την αξιολόγηση της εξ αποστάσεως συμβουλευτικής υποστήριξης. Τα αποτελέσματα έδειξαν στατιστικά σημαντική μείωση για την ομάδα παρέμβασης στο επίπεδο άγχους, κατάθλιψης, μοναξιάς, φόβου και βίωσης αρνητικών συναισθημάτων, και στατιστικά σημαντική αύξηση στο επίπεδο ενσυναίσθησης, ψυχικής ανθεκτικότητας και βίωσης θετικών συναισθημάτων. Τα δεδομένα για τους θεραπευτικούς παράγοντες και την εξ αποστάσεως συμβουλευτική βρίσκονται υπό επεξεργασία και τα αποτελέσματα θα παρουσιαστούν στην ημερίδα. Η πρακτική και ερευνητική αξία των ευρημάτων συζητάται.

**Πληροφορίες για τους Εισηγητές** (αλφαβητικά)

Ο *Στέφανος Βασιλόπουλος* είναι καθηγητής Συμβουλευτικής και διευθυντής του Εργαστηρίου Σχεσιοδυναμικής Παιδαγωγικής και Συμβουλευτικής στο Τμήμα Επιστημών της Εκπαίδευσης και Κοινωνικής Εργασίας του Πανεπιστημίου Πατρών.

Η *Καλλιόπη Μόσχου* είναι εκπαιδευτικός, κάτοχος μεταπτυχιακού διπλώματος στη συμβουλευτική και διδάκτωρ του Πανεπιστημίου Ιωαννίνων.

Η *Βασιλική Μπαούρδα* είναι ψυχολόγος, κάτοχος μεταπτυχιακού διπλώματος στη συμβουλευτική και διδάκτωρ του Πανεπιστημίου Ιωαννίνων.

Ο *Ανδρέας Μπρούζος* είναι καθηγητής Συμβουλευτικής και διευθυντής του Εργαστηρίου Εκπαιδευτικής Ψυχολογίας, Συμβουλευτικής και Έρευνας στο Παιδαγωγικό Τμήμα Δημοτικής Εκπαίδευσης του Πανεπιστημίου Ιωαννίνων.

Η *Κάτια Ουρανία Μπρούζου* είναι ειδικευόμενη ψυχίατρος, υποψήφια διδάκτωρ του Πανεπιστημίου Heinrich Heine University, Γερμανία.

Η *Χριστίνα Ρούση-Βέργου*είναι Επίκουρη Καθηγήτρια Εκπαιδευτικής Ψυχολογίας στο Παιδαγωγικό Τμήμα Ειδικής Αγωγής του Παν/μίου Θεσσαλίας

Η *Βαΐα Σταύρου* είναι εκπαιδευτικός, κάτοχος μεταπτυχιακού διπλώματος στη συμβουλευτική και υποψήφια διδάκτωρ στο Παιδαγωγικό Τμήμα Δημοτικής Εκπαίδευσης του Πανεπιστημίου Ιωαννίνων.

Η *Χριστίνα Τάσση* είναι εκπαιδευτικός, κάτοχος μεταπτυχιακού διπλώματος στη συμβουλευτική και υποψήφια διδάκτωρ στο Παιδαγωγικό Τμήμα Δημοτικής Εκπαίδευσης του Πανεπιστημίου Ιωαννίνων.

**Επιστημονική επιμέλεια και οργάνωση**

*Ειρήνη Ε. Δερμιτζάκη*, Διευθύντρια Εργαστηρίου Ψυχολογίας ΠΤΠΕ ΠΘ, Καθηγήτρια στο Παιδαγωγικό Τμήμα Προσχολικής Εκπαίδευσης, Παν/μιο Θεσσαλίας

*Παναγιώτα Μεταλλίδου*, Πρόεδρος Ψυχολογικής Εταιρείας Βορείου Ελλάδος (ΨΕΒΕ), Καθηγήτρια στο Τμήμα Ψυχολογίας, Αριστοτέλειο Παν/μιο Θεσσαλονίκης

**Υποστήριξη οργάνωσης**

*Βιολέττα Παρασκευά*, Εκπαιδευτικός Ειδικής Αγωγής, Υποψήφια Διδάκτωρ ΠΤΠΕ, Παν/μιο Θεσσαλίας

*Ελένη Καλλία*, Σχολική Ψυχολόγος, Διδάκτωρ Παν/μίου Θεσσαλίας

**Τεχνική υποστήριξη**

Κων/νος Οικονομίδης, Κέντρο Δικτύου Τηλεματικής, Παν/μιο Θεσσαλίας

**Χρηματοδότηση εκδήλωσης**

ΕΛΚΕ-Επιτροπή Ερευνών Πανεπιστημίου Θεσσαλίας

